Κινέζος επενδυτής αγόρασε 100 διαμερίσματα στην περιοχή των Εξαρχείων, εξασφαλίζοντας παράλληλα και άδεια παραμονής μέσω της «χρυσής βίζας». Αφού τα αξιοποίησε μέσω ηλεκτρονικών βραχυχρόνιων ενοικιάσεων, στη συνέχεια τα πούλησε ως επενδυτικό χαρτοφυλάκιο σε ξένο θεσμικό επενδυτή. Μάλιστα, φέρεται να αναζητεί και άλλα διαμερίσματα για αγορά στην περιοχή. Το παραπάνω είναι ενδεικτικό του μεγάλου ενδιαφέροντος για επενδύσεις σε κατοικίες προς εκμετάλλευση στην Αθήνα.

Στην περιοχή της Αττικής εντοπίζεται σχεδόν το 70% των αδειών παραμονής που έχουν χορηγηθεί μέχρι σήμερα μέσω του προγράμματος της «χρυσής βίζας».

Ειδικότερα, το 26,52% αφορά ακίνητα που έχουν αγοραστεί στην ευρύτερη περιοχή του Πειραιά, ενώ ένα επιπλέον 21,26% αφορά ακίνητα στο κέντρο της Αθήνας και 20,8% στην περιοχή των Μεσογείων (Παλλήνη), όπως προκύπτει από το συνέδριο ακινήτων Prodexpo. Σύμφωνα με τα στοιχεία που παρουσίασε ο κ. Κωνσταντίνος Αγγελόπουλος του Enterprise Greece, το 2016 οι άμεσες ξένες επενδύσεις στον τομέα των ακινήτων και του τουρισμού ανήλθαν σε 765 εκατ. ευρώ, ενώ για το τρέχον έτος, με βάση τα σχετικά στοιχεία της Τράπεζας της Ελλάδος, ο ρυθμός αύξησης προσεγγίζει το 160%.

Υπενθυμίζεται ότι από το 2013 μέχρι σήμερα (τέλος Σεπτεμβρίου) έχουν χορηγηθεί 2.014 άδειες σε αγοραστές ακινήτων, ενώ τα συνολικά κεφάλαια ανέρχονται σε περίπου 1,1 δισ. ευρώ. Η μέση ετήσια απόδοση του προγράμματος διαμορφώνεται σε 250 εκατ. ευρώ, έναντι 800 εκατ. ευρώ στην Κύπρο, που διαθέτει και το πιο επιτυχημένο πρόγραμμα χορήγησης «χρυσής βίζας».

Ενδεικτικό της ζήτησης από το εξωτερικό είναι και η αναφορά στελεχών της αγοράς ακινήτων για την απόκτηση 100 διαμερισμάτων στην περιοχή των Εξαρχείων από Κινέζο επενδυτή, ο οποίος, αφού προχώρησε στην αξιοποίησή τους μέσω πλατφορμών βραχυχρόνιων ενοικιάσεων, στη συνέχεια τα πούλησε ως επενδυτικό χαρτοφυλάκιο σε ξένο θεσμικό επενδυτή.

Μάλιστα, σύμφωνα με πληροφορίες, σχεδιάζεται αντίστοιχη επένδυση από τον ίδιο επενδυτή, επίσης για την απόκτηση πάνω από 100 διαμερισμάτων, επίσης στην περιοχή των Εξαρχείων. Η προτίμηση στη συγκεκριμένη περιοχή έγκειται κυρίως στις ιδιαίτερα χαμηλές τιμές των ακινήτων και στη διάθεση πώλησης από πολλούς ιδιοκτήτες, λόγω της «γκετοποίησης» της συγκεκριμένης συνοικίας και του ελλείμματος ασφάλειας που έχει προκύψει τα τελευταία χρόνια.

Η τάση της αυξημένης ζήτησης ακινήτων από το εξωτερικό, ιδίως από ανθρώπους που προέρχονται από χώρες εκτός Ε.Ε., πιστοποιείται και από τα στοιχεία που παρείχε σε σχετική του παρουσίαση, χθες, ο κ. Δημήτρης Μελαχροινός, συνιδρυτής της ιστοσελίδας φιλοξενίας αγγελιών ακινήτων Spitogatos. Ειδικότερα, προκύπτει ότι φέτος η μεγαλύτερη αύξηση ζητήσεων προέρχεται από την Κίνα (203%), ενώ έπονται η Τουρκία (90%), η Γερμανία (68%) και τα Ηνωμένα Αραβικά Εμιράτα (50%). Ακόμη μία βασική τάση που παρατηρείται είναι ότι πλέον οι αναζητήσεις κατοικιών από το εξωτερικό αφορούν ποσά χαμηλότερα του ελάχιστου απαιτούμενου των 250.000 ευρώ, γεγονός που σημαίνει ότι οι αγοραστές κινούνται με επενδυτικό προσανατολισμένο, θέλοντας δηλαδή να αποκτήσουν πολλά και φθηνά ακίνητα, με στόχο την εκμετάλλευση. Αυτό πιστοποιείται και από το γεγονός ότι κατά κανόνα ζητούνται ακίνητα ιδιαίτερα χαμηλού κόστους στο κέντρο της Αθήνας.

Στροφή στις ενοικιάσεις

Σύμφωνα με τον κ. Μελαχροινό, σε ό,τι αφορά την ελληνική αγορά κατοικίας, παρατηρείται επίσης η τάση στροφής προς τις ενοικιάσεις, όπου όμως από το 2014 και μετά οι τιμές έχουν αρχίσει να κινούνται ανοδικά, ως αποτέλεσμα αφενός μεν του ίδιου του αυξημένου όγκου των ενοικιάσεων, αφετέρου δε της μείωσης των διαθέσιμων προς ενοικίαση διαμερισμάτων, καθώς αρκετά εξ αυτών διατίθενται αποκλειστικά για βραχυχρόνιες μισθώσεις μέσω ηλεκτρονικών πλατφορμών.